ধরাশায়ী সিটি, লিভারপুলের লিগ জয় প্রায় নিশ্চিত

ওয়েব ডেস্ক: লিভারপুলের (Liverpool FC) প্রিমিয়ার লিগ (Premier League) জয় কার্যত নিশ্চিত হয়ে গেল। রবিবার ম্যাঞ্চেস্টার সিটিকে (Man City) তাদেরই ঘরের মাঠ এতিহাদ স্টেডিয়ামে ২-০ হারিয়ে দিল আর্নে স্লটের (Arne Slot) দল। ২৭ ম্যাচে ৬৪ পয়েন্ট হয়ে গেল তাদের। দ্বিতীয় স্থানে থাকা আর্সেনালের এক ম্যাচ কম খেলে ৫৩ পয়েন্ট। এই জায়গা থেকে লিগ মহম্মদ সালাহরা (Mohammad Salah) কিছুতেই হাতছাড়া করবেন না।

এই সপ্তাহটা আর্সেনালের জন্য খুব গুরুত্বপূর্ণ ছিল। তারা জিতলে এবং লিভারপুল সিটির কাছে হারলে তারা অনেকটা এগিয়ে আসত। কিন্তু আর্সেনাল তো ওয়েস্ট হ্যামের বিরুদ্ধে হেরেছেই, কোচ মিকেল আর্তেতার (Mikel Arteta) যন্ত্রণা বাড়িয়ে সিটিকে পর্যুদস্ত করেছে লিভারপুল। পয়েন্টের তফাত এখন ১১।

আরও পড়ুন: কোহলির মাস্টারক্লাস, দুবাইয়ে ভারতের পাক-বধ

Mo Salah’s 25th goal of the season.

We’re still in February.pic.twitter.com/8CCC02h1Ej

— Premier League (@premierleague) February 23, 2025

এ মরসুমে ফর্মের তুঙ্গে থাকা সালাহ সিটির বিরুদ্ধেও মাঠ কাঁপালেন। ১৪ মিনিটে প্রথম গোলটি তিনিই করলেন, পাস বাড়ালেন ডমিনিক সোবোসলাই। ৩৭ মিনিটে আবার সালাহর পাসে ২-০ করেন সোবোসলাই। ম্যান সিটির সেরা খেলোয়াড় এর্লিং হালান্ড এদিনও চোটের কারণে খেলতে পারলেন না। মিডফিল্ড মায়েস্ত্রো কেভিন ডি ব্রুইনা তাঁর সেরা সময় যেন পিছনে ফেলে এসেছেন। ফলস নাইন ফর্মেশনে স্ট্রাইকার হিসেবে একেবারেই ছাপ ফেলতে পারেননি ফিল ফোডেন।

পেপ গুয়ার্দিওলার (Pep Guardiola) আমলে লিভারপুলের বিরুদ্ধে ঘরের মাঠে এতদিন একটা ম্যাচও হারেনি সিটি। সেই রেকর্ড ভেঙে গেল রবিবার। গুয়ার্দিওলা জানেন, দলটাকে নতুন করে গড়তে হবে তাঁকে। এক সময়ে যে দলটা গোটা ইউরোপের ত্রাস হয়ে উঠেছিল, তার অনেক খেলোয়াড় কেরিয়ারের সায়াহ্নে চলে এসেছেন। সিটির এখন পরিবর্তনের মধ্যে দিয়ে যাওয়ার সময়।